248 Nox

Aliquando nox designat tempus veteris testamenti quia onerosum et impediens. Nam multis tradicionibus onerabatur, sed insufficientibus ad salutem et vitam promerendam, Heb. 7[:19]: Neminem *ad perfectum adduxit lex*. Vox etiam dicitur status culpe quia instar noctis frigidum, obscure ad operandum. Caret enim calore caritatis lumine, splendore veritatis, vigore probitatis. Infrigidat enim dilectionem, obscurat racionem, inhabilitat ad operationem.

De primo, Joan. 13[:26-30]: *Cum Judas post buccellam* acceptam exisset *continuo*, dicitur quod *erat autem nox*. Eo quod Judas erat tunc frigidus et in caritate vacuus.

De secundo, Joan. 12[:35]: *Qui ambulat* de nocte offendit quia lux non est in eo.

De tercio, Joan. 9[:4]: *Venit nox, quando nemo* poterit *operari*. Propter ista merito dicitur nox a noceo, -ces eo quod noceat. Nam plus nocet homini operari de nocte quam de die, et tamen nocturnus labor minus valet. Vnde et apostoli dixerunt ad Iesum, Luc. 5[:5]: *Per totam noctem laborantes nihil cepimus*. Ratio huius potest esse quia sicut sol est principium generationis, ita et ad introductionem operationis et confortatum membrorum ad operandum propter que merito potest integri per noctem status culpe tenebrosus et nociuus in quo qui laborat vexatur et parum proficit. Vnde et fatue virgines voluerunt de nocte emere sibi oleum, sed non potuerunt, Matt. 25[:1-13]. Sic dicit anima volens assurgere de statu culpe, Can. 3[:1]: *In lectulo meo, per* noctem, *quæsivi quem diligit anima mea, et non inveni*. Merito ergo dicitur in precedenti auctoritate, [Luc. 5:5]: *Per noctem laborantes* et *nihil cepimus*. In qua auctoritate status peccati comparatur nocti quia tenebrosus propter tenebras cecitatis, quod notatus cum dicitur, *Per totam noctem*, quia laboriosus propter angustias penalitatis. Ideo additur, *Laborantes*, et quia infructuosus propter vanitatem sterilitatis, ideo dicitur, *Nichil cepimus*. Vere igitur peccatum comparatur nocti quia incutit timorem, infert algorem, auget languorem. Sic peccatum redditum formidolosam ad aggrediendum ardua, fastiosam ad appetendum perpetua.

De primo, Job 4[:13-14]: *In horrore visionis nocturnæ, quando solet sopor occupare homines, pavor* *tenuit me*.

¶ De secundo, Bar. 2[:24-25]: *Projecta sunt* *ossa* regum vestrorum *in gelu noctis*.

De tercio, /f. 76rb/ Job 3[:3]: *Pereat dies in qua natus sum, et nox in qua dictum est: Conceptus est homo*.

Item, secundum Philosophum, 7 *De animalibus*, pisces facilius capiuntur de nocte quam de die, et hoc propter tenebras. Sic diabolus facilius capit homines in nocte culpe quam in luce gracie. Vnde *Saul dixit*, 1 Reg. 14[:36]: *Irruamus super Philisthæos nocte, et vastemus eos usque* donec *illucescat*. Secundum naturales onager clamat quando dies incipit esse longior quam nox. Vellet enim habere noctes longiores ad prandendum. Sic diabolus qui plus lucratur in statu culpe quam gratie vellet eum prolongari. Vnde et discipuli scandalizati sunt in eo in illa nocte qua tradebatur, Matt. 26[:70-72]. Et Petrus illa nocte *negauit* Dominum suum. Et noctua, magis volat de nocte de die ad querendum predam suam, sic diabolus. Hic autem notandum est quod quamuis aliqua nox obscura, sic potest illuminari a luna et stellis, ita quod homo potest aliqualiter operari et est alia nox ita obscura quod non potest illuminari et in tali non potest homo operari sic est nox culpe et nox iehenne in quarum prima potest lumen aliqualiter recipi utpote per predicatores, Psal. [135:9]: *Lunam et stellas in potestatem noctis*. Sed[[1]](#endnote-1) secunda nox, scilicet, iehenne nullus luminis est capax. Vnde Sap. 17[:5]:

¶ *Siderum limpidæ flammæ* non *poterant illuminare noctem illam horrendam*. Ideo de ista nocte dicitur Joan 9[:4]: *Venit nox*, in qua *nemo operari potest*. Et Exod. 10[:22] dicitur tribus diebus fuit Egiptiis quasi nox. Et Psal. [103:20, 23]: *Posuisti tenebras*, *et facta est nox*.

¶ Et sequitur, *Exibit homo ad opus suum, usque ad vesperum*, quasi dicens, bestie operantur de nocte; homo debet operari de die narrat Augustinus, 21, *De ciuitate*, de quodam fonte nocte est ita calida quod tangi non potest. Sic illuminari a sole Christo non tangunt aquas inferni.

¶ Item, Chrysostomus, homilia 27, *Super Mattheum*, prius obscurantur valles, quam montes, id est, seculares quam clerici, sed cum die declinante videris montes obscurari, non est dubium quin dies transierit.

1. Sed ] *add*. ~~est~~ F.128. [↑](#endnote-ref-1)